สภาผู้แทนราษฎร กำหนดกรอบการอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล 4 วัน
การประชุมสภาผู้แทนราษฎร ในเวลา 09.00 น. วันนี้ (31 ส.ค.64) วาระสำคัญเพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล ที่นายสมพงษ์ อมรวิวัฒน์ กับคณะ จำนวน 185 คน เป็นผู้เสนอ โดยรัฐมนตรีที่ถูกยื่นญัตติขอเปิดอภิปรายไม่ไว้วางใจ จำนวน 6 คน ประกอบด้วย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม , นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข , นายสุชาติ ชมกลิ่น รัฐมนตรีว่าการกระทรวงแรงงาน , นายศักดิ์สยาม ชิดชอบ รัฐมนตรีว่าการกระทรวงคมนาคม , นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ และนายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม โดยประเด็นที่ฝ่ายค้านมุ่งเน้นอภิปรายคือ การบริหารราชการแผ่นดินเกิดความล้มเหลว โดยเฉพาะการแก้ปัญหาการแพร่ระบาดของโรคโควิด-19 ที่มีจำนวนผู้ติดเชื้อและเสียชีวิตรายวันเพิ่มขึ้นอย่างต่อเนื่อง ความล้มเหลวในการแก้ปัญหาเศรษฐกิจและปัญหาการทุจริตสำหรับกรอบเวลาการอภิปรายไม่ไว้วางใจ กำหนดไว้ระหว่างวันที่ 31 สิงหาคม - 3 กันยายนนี้ และลงมติในวันที่ 4 กันยายน 2564 รวมเวลาอภิปรายทั้งสิ้น 58 ชั่วโมง 30 นาที แบ่งเป็นฝ่ายค้าน 40 ชั่วโมง , รัฐบาลชี้แจง 18 ชั่วโมง 30 นาที